Microsoft Office, Teams ure lank van lyn af | Netwerk24
Deur Bloomberg 29 September 2020 09:35
'n Woordvoerder het bevestig dat dienste onderbreek is, maar nie uitgewei oor die oorsaak nie.
Outlook en OneDrive is ook geraak.
Die eerste tekens van probleme met Office 365 is deur die loop van Maandag op die webwerf Downdetector aangemeld.
Dit dui daarop dat die onderbreking 'n hele aantal ure geduur het voordat Microsoft se tegniese span ingegryp het.
Die probleem, wat dit ook al was, is intussen reggestel.
Office 365 sluit gewilde programme in soos Word, PowerPoint en Excel. Dié programme is ook aanlyn beskikbaar met 'n geldige intekening.
Teams is 'n kommunikasiediens wat met ander programme binne Office 365 kan integreer en is soortgelyk aan Slack.
Die onderbreking van Microsoft se dienste Maandag volg op 'n soortgelyke geval verlede week toe sommige van Google se dienste vir sy korporatiewe kliënte ook gelol het.
Onderbrekings met die dienste van Microsoft en Google is waarskynlik nou meer ontwrigtend omdat soveel mense steeds van die huis af werk en studeer.
Microsoft en Google se programmatuur word veral deur skole en ander opvoedkundige instellings gebruik om klasse aanlyn voort te sit.